b'\n_START_ARTICLE_\nMyker\xc3\xb6savikka\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMyker\xc3\xb6savikka kasvaa 10\xe2\x80\x9340 cm korkeaksi. Kasvi on yleisv\xc3\xa4ritykselt\xc3\xa4\xc3\xa4n vihre\xc3\xa4 ja l\xc3\xa4hes kalju. Varsi on tavallisesti pysty ja sen haarat ovat pitki\xc3\xa4. Lehdet ovat varressa kierteisesti. Alimmat lehdet ovat pitk\xc3\xa4ruotisia ja kookkaita, ja niiden lapa on kolmiomainen ja tihe\xc3\xa4\xc3\xa4n isohampainen. Ylimm\xc3\xa4t lehdet ovat lyhytruotisia ja lavaltaan keih\xc3\xa4sm\xc3\xa4isi\xc3\xa4. Kukinnon yl\xc3\xa4osa on lehdet\xc3\xb6n ja katkonaisen t\xc3\xa4hk\xc3\xa4m\xc3\xa4inen. Kukinnon syker\xc3\xb6t ovat lehtihankaisia, tiivit\xc3\xa4 ja niiden kukat ovat osin yhdiskasvuisia. Kukan keh\xc3\xa4 on 3\xe2\x80\x935-lehtinen ja se muuttuu p\xc3\xa4hkyl\xc3\xa4n kypsyess\xc3\xa4 mehev\xc3\xa4ksi ja violetinpunaiseksi. Myker\xc3\xb6savikka kukkii Suomessa hein\xc3\xa4-elokuussa. P\xc3\xa4hkyl\xc3\xa4 on keh\xc3\xa4n muodostaman hedelm\xc3\xa4verhi\xc3\xb6n suojaama. Siemen on tavallisesti vaaka-asennossa, kooltaan 0,6\xe2\x80\x931 mm pitk\xc3\xa4, py\xc3\xb6re\xc3\xa4 ja ter\xc3\xa4v\xc3\xa4reunainen._NEWLINE_Laji muistuttaa hyvin paljon sen l\xc3\xa4hisukulaista marjasavikkaa (C. foliosum).\n_START_SECTION_\nLevinneisyys\n_START_PARAGRAPH_\nEuroopassa myker\xc3\xb6savikan p\xc3\xa4\xc3\xa4levinneisyysalue ulottuu Etel\xc3\xa4- ja Keski-Ranskasta Alppien alueen l\xc3\xa4pi Etel\xc3\xa4-Saksaan ja -Puolaan sek\xc3\xa4 Balkanin pohjoisosiin. Satunnaisemmin lajia tavataan muun muassa Pyreneiden niemimaalla, Britteinsaarilla, Fennoskandian etel\xc3\xa4osissa ja L\xc3\xa4nsi-Ven\xc3\xa4j\xc3\xa4ll\xc3\xa4. Aasiassa lajia kasvaa satunnaisesti Koilis-Turkissa, Kaukasuksen alueella sek\xc3\xa4 muutamalla alueella Keski-Aasiassa. Pohjois-Amerikassa myker\xc3\xb6savikka on laajalle levinnyt. Sit\xc3\xa4 tavataan Kanadan etel\xc3\xa4- ja l\xc3\xa4nsiosissa, suuressa osassa Alaskaa sek\xc3\xa4 Yhdysvaltojen l\xc3\xa4nsi- ja pohjoisosissa. _NEWLINE_Suomessa myker\xc3\xb6savikkaa on tavattu muutamin paikoin Etel\xc3\xa4-Suomesta sek\xc3\xa4 Oulun seudulla. Porin seudulla se on vakiintunut paikalliseen kasvilajistoon.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMyker\xc3\xb6savikka on Suomessa hyvin harvinainen uustulokas jota on tavattu l\xc3\xa4hinn\xc3\xa4 puutarhoista.\n_START_SECTION_\nK\xc3\xa4ytt\xc3\xb6\n_START_PARAGRAPH_\nMyker\xc3\xb6savikkaa on viljelty my\xc3\xb6s ravintokasvina.'